نقڵانه‌ى فه‌قیرى وه‌پیه‌وه‌ دیار بویه‌و ده‌رده‌سه‌رى و نائومیدى فره‌یگ  روى له‌ ملله‌ته‌گه‌ى كردگه‌و جه‌نگ  و كاولكارى هه‌ر له‌تى وه‌رده‌وام ملله‌ت فه‌قیر و كه‌مدرامه‌ت چه‌وسانه‌سه‌وه‌و ژیان گشت چینه‌یل له‌تى جویر یه‌ك نه‌ویه.
له‌سه‌رده‌م پاشایه‌تى تا كوومارى و سه‌ره‌تاى حوكم دكتاتۆریه‌ت فه‌قیر چه‌وه‌ڕى ده‌س حكوومه‌ته‌یل یه‌ك له‌شوون عراق كردنه‌ ئه‌را ئه‌وه‌ك وه‌زع ژیانیان وه‌ره‌و خاستر بووه‌ن و كه‌میگ  له‌وه‌زع ژیانیان سووكه‌و بكه‌ن و بیكارى و ده‌سبه‌تاڵى له‌وڵات نه‌مینیگ  و قوناغه‌یل ژیان له‌لاى نه‌داره‌یل رویه‌و خاسى بووگ ، وه‌لى وه‌داخ فره‌یگه‌وه‌ له‌گشت ده‌سڵات تازه‌یگ  هه‌مان تاسه‌و هه‌مان حمام بویه‌و ئاسو فه‌قره‌یل روى له‌كزى كردگه‌و له‌باوه‌ت وه‌زع ژیانه‌وه‌ كه‌مده‌سى و به‌ختى فره‌یگ  هاته‌ بان خیزانه‌یل فره‌یگ  ، یه‌یش له‌وه‌ختیگ  وه‌گووره‌ى ئاست ئابوورى عراق نه‌بایه‌س هویچ خیزانیگ  وه‌ده‌س فه‌قیریه‌وه‌ گرفتار بویاتاگ له‌وه‌ر ئه‌و هه‌مگه‌ سه‌رچه‌وه‌ى فره‌ى فراوانه‌ ك له‌ى وڵاته‌ هه‌س.
كورده‌یل فه‌یلى بیجگه‌ ئه‌وه‌ك ستوینیگ  سه‌ره‌كى بوینه‌ له‌جموجویل ئازادیخواز و به‌شدار راسه‌قینه‌یگ  بوینه‌ له‌شووڕشه‌یل كورد وه‌تایبه‌ت له‌شووڕش ئه‌یلوول گه‌وراو له‌لایه‌ن مه‌سه‌له‌ى نه‌ته‌وه‌ییه‌وه‌ ده‌ور باڵایگ  داشتنه‌و هه‌ر وه‌نا كوردو كوردبوینه‌وه‌ ته‌سفیر و ده‌روه‌ده‌ر كریان و ڕوڵه‌یلیان له‌زندانه‌یل عراق له‌ژیر سزاى ناعادڵانه‌ى رژیم به‌عس گیان له‌ده‌سدان و بیجگه‌ ئه‌وه‌یش وه‌هه‌زاره‌ها له‌لیان بى سه‌روشوون و زنگ  وه‌چاڵ كریان ، وه‌لى وه‌ل ئه‌وه‌یشا كورده‌یل فه‌یلى له‌وه‌رجه‌ ئه‌و كاره‌ساته‌ ك هاته‌ بانیان ئابوورى عراق وه‌ده‌س خوه‌یان بویه‌و بازرگان و خاوه‌ن كاره‌یل ئازاد له‌تیان هه‌ڵكه‌فت و هه‌ر وه‌و سه‌به‌بیشه‌ هه‌زاره‌ها خیزان نه‌دار و فه‌قیر له‌سایه‌ى ئه‌وان ژیان ، چوینكه‌ گه‌وراترین و دیارترین بازاڕه‌یل بازرگانى عراق كۆنترۆڵ بوى وه‌ده‌سیانه‌وه‌و ده‌رفه‌ت دیانه‌ بیكار و فه‌قیره‌یل ده‌سه‌و كاره‌و بوون له‌لایان و چه‌نه‌ها خیزان وه‌سه‌به‌ب ئه‌وانه‌وه‌ دابین هه‌وه‌جه‌یلیان كریاو خوه‌شگوزرانى خوه‌یان كردیان له‌سایه‌ى خوداو كورده‌یل فه‌یلى.
ئیسه‌یش ئه‌گه‌ر بایگ  و كیشه‌و گرفت فه‌یلیه‌یل جویر مه‌سه‌له‌ى شوناسنامه‌و هاوردنه‌وه‌ى موڵك و مه‌ڵه‌یلیان چاره‌سه‌ر بكریه‌یگ  ك له‌وه‌خت خوه‌ى له‌لیان وه‌ زوور زه‌فت كریاو بریا ، یا حكوومه‌ت تازه‌ى عراق قه‌ره‌بوو گشت ئه‌و زه‌ره‌ده‌یله‌ ئه‌ڕایان بكا ، ئه‌وه‌ بیگومان ئه‌و چالاكى و زرنگى ئه‌وانه‌ دوباره‌ جویر جار جاران تیه‌یگه‌وه‌و تویه‌نن دریژه‌ بیه‌نه‌ كاره‌یل بازرگانى و گه‌رمكردن بازاه‌ڕه‌یل له‌ئه‌وسا خاستر و فه‌قیریش تیكه‌ى نان بكه‌فیگه‌ ده‌سى ، له‌وه‌ر ئه‌وه‌ تویه‌نیم بویشیم : كورده‌یل فه‌یلى جموجویلده‌ر (محرك) ڕه‌وڕه‌وه‌ى ژیانن له‌ى وڵات پڕ له‌به‌دبه‌ختیه‌و حه‌یفه‌ پشت له‌لیان هه‌ڵكریه‌یگ  و چاره‌سه‌ر كیشه‌یان نه‌كریه‌یگ  ، چوینكه‌ نه‌ك هه‌ر ئه‌وان زه‌ره‌دمه‌ن بوینه‌ ، به‌ڵكوو خیزانه‌یل تریش وه‌بوونه‌ى ئه‌وانه‌وه‌ سه‌رچه‌وه‌ى رزقیگ  نه‌یرن و ناڵنن وه‌ده‌س گرفت ژیان ڕووژانه‌وه‌ ، هه‌ر له‌وه‌ر ئه‌وه‌یش ئویشیم فه‌یلیه‌یل باوگ فه‌قیر و نه‌داره‌یلن.
